CELEX: 62021TN0297
Language: et
Date: 2021-05-21 00:00:00
Title: Kohtuasi T-297/21: 21. mail 2021 esitatud hagi – Troy Chemical ja Troy versus komisjon

19.7.2021   
            
            
               ET
            
            
               Euroopa Liidu Teataja
            
            
               C 289/44
            
         
      21. mail 2021 esitatud hagi – Troy Chemical ja Troy versus komisjon
      (Kohtuasi T-297/21)
      (2021/C 289/60)
      Kohtumenetluse keel: inglise
      
         Pooled
      
      
         Hagejad: Troy Chemical Co. BV (Delft, Madalmaad) ja Troy Corp. (Florham Park, New Jersey, Ameerika Ühendriigid) (esindajad: advokaadid D. Abrahams, H. Widemann ja Ł. Gorywoda)
      
         Kostja: Euroopa Komisjon
      
         Nõuded
      
      Hagejad paluvad Üldkohtul:
      
                  —
               
               
                  tühistada tervikuna kostja 25. veebruari 2021. aasta rakendusmäärus (EL) 2021/348 (1);
               
            
                  —
               
               
                  võtta muid või edasisi meetmeid, mida kohus peab vajalikuks; ja
               
            
                  —
               
               
                  mõista kohtukulud välja kostjalt.
               
            
         Väited ja peamised argumendid
      
      Hagi põhjenduseks esitab hageja neli väidet.
      
               
                  –
               
               
                  Esimene väide, et kuna kostja kehtestas karbendasiimi heakskiidu kehtivusajaks kolm aastat, on kostja rikkunud õigusnormi, ületanud oma pädevust, rikkunud õiguspäraseid ootusi (mis tulenevad kohaldatavatest suunistest), rikkunud diskrimineerimiskeelu põhimõtet ja teinud ilmse hindamisvea.
               
            
               
                  –
               
               
                  Teine väide, et kuna kostja jõudis järeldusele, et värvides ja kipsmaterjalides, mis on ette nähtud kasutamiseks välitingimustes, biotsiidide kasutamise loa keelamiseks on nõutavad „eritingimused“, on kostja teinud ilmse hindamisvea ja ületanud oma pädevust.
               
            
               
                  –
               
               
                  Kolmas väide, et kuna kostja jõudis järeldusele, et välitingimustes kasutatavate spetsiifiliste töödeldud toodete (karbendasiimiga töödeldud või seda sisaldavad värvid ja kipsmaterjalid) turulaskmise keelamiseks on nõutavad „eritingimused“, on kostja teinud ilmse hindamisvea ja rikkunud õigusnormi.
               
            
               
                  –
               
               
                  Neljas väide, et kuna kostja jõudis järeldusele, et välitingimustes kasutatavate karbendasiimiga töödeldud või seda sisaldavate värvide ja kipsmaterjalide märgistamiseks on nõutavad „eritingimused“, tuletamaks kasutajatele meelde välitingimustes kasutamise keeldu, on kostja ilmselgelt rikkunud õigusnormi ja hinnanud vääralt asjaolusid.
               
            
         (1)  Komisjoni 25. veebruari 2021. aasta rakendusmäärus (EL) 2021/348, millega kiidetakse heaks olemasoleva toimeaine karbendasiimi kasutamine tooteliikidesse 7 ja 10 kuuluvates biotsiidides (EMPs kohaldatav tekst) (ELT 2021, L 68, lk 174–177).